Weelde teenoor eelte: uitdagings op die vryheidstrek - Orania Beweging
Weelde teenoor eelte: uitdagings op die vryheidstrek
Feb 29, 2016 | Nuus | 2 comments
Kris Kristofferson se stem is doodrustig terwyl hy my herinner : "Freedom is just another word for nothing left to lose…".
Ek is egter vêr van rustig af, op die voorblad pryk nog 'n ondenkbaar grusame plaasmoord, debatte op TV maak my uit as 'n rower en 'n gronddief, politieke speletjies veroorsaak dat party studente op hul eie kampusse geïntimideer word, en ander eis dat 'n "anti-white" veldtog hul reg is. "Dokter vermoor, Bloemfonteiner verkrag, munisipaliteit skuldig van miljoene se korrupsie, riool loop in strate, vandale beskadig standbeeld, Afrikaans moet waai"
Ja Afrikaner. Jy is welkom in Suid-Afrika. Teken net eers hier en belowe dat jy direkte staatsinmenging in jou entrepeneurskap sal aanvaar deur BEE en kwotas, aanvaar jou verantwoordelikheid as skuldenaar vir alles wat fout is in hierdie land, belowe net dat jy sal glimlag as jou oudste nie keuring kry vir mediese studie nie want haar kleur is ongelukkig te lig om te mag leer, gee net jou woord dat jy nie minder kan omgee of jou kind in Afrikaans, Engels, of Sjinees klas kry nie, prewel net saggies "jammer" wanneer jou familieplaas na vyf geslagte onteien word.
Jou geskiedenis, taal, geloof en kultuur gaan in die openbaar tereggestel word. Moenie protesteer nie Afrikaner, sê jammer Afrikaner, erken skuld Afrikaner!
In vroeë 1800's was jou voorouers in 'n soortgelyke situasie, hulle taal, geloof en kultuur was onder die heerskappy van ander. Hulle moes die knie buig onder vreemdes se wette. 'n Paar duisend besluit genoeg is genoeg, en hulle duiwel die binneland in! Ongekarteerde grond, onsekere reis, onseker oor onbekende siektes, onseker oor onbekende vyande, onsekere omgewing. Die enigste sekerheid is Vryheid!
"Trek binneland toe vir uitstekende werksgeleenthede en behuising in puik liggings!"
Nee, daar was nooit so uitnodiging nie.
Daar was wel ander beloftes: jy sou meeste van jou welvaart verloor, jy sal dalk jou gesin aan die dood moes afstaan, jou beeste en skape sal vrekgemaak word deur leeu, luiperd en krygers, en elke bietjie gemak is vir jou verlore.
"Those who surrender freedom for security will not have, nor do they deserve, either one." Benjamin Franklin, het jy hierdie gesê spesifiek met 2016 se Afrikaners in jou gedagtes? Jy is dalk bang oor jou werksekerheid, jy bekommer dalk oor jou inkomsteveiligheid, jy weet dalk nie so mooi of hierdie risiko's vir jou is nie. Kyk op, kyk bo-oor jou rekenaarskerm, uit by jou venster se diefwering, kyk na jou duiwelsvurkheining, kyk na die straat daar buite, waarteen jy jou kinders daagliks waarsku. Kyk na politikusse se blink motors, hulle wette bepaal hoe jy jou besigheid moet bedryf maar kies self hoe hulle jou belastinggeld wil spandeer hierdie naweek.
Waarvoor wag jy? Nog 'n misdaad teen jou gesin? Nog 'n onteieningsaak teen jou plaas? Nog 'n keer wat jou base oorweeg of jy as Afrikaner nog verdien om by hulle te werk? Nog 'n aanslag teen jou moedertaal?
"Freedom is just another word for nothing left to lose" sing Kristofferson, wil jy éérs alles verloor voor jy vryheid kies? Is jou gemak vir jou meer werd as jou vryheid?
Die som is vir my 'n eenvoudige een: die wie se sweet op die grond val, aan hulle sal daardie grond behoort.